## Cinema Jove dedica un cicle als inicis cinematogràfics de Ridley Scott

*** Es podrà vore la seua òpera prima, *The Duellists*, i els clàssics de la ciència-ficció *Blade Runner* i *Alien*
* Els llargmetratges es projectaran en l’Octubre Centre de Cultura Contemporània**

Cinema Jove, el festival internacional de cinema organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), dedica esta edició un cicle als inicis de la carrera cinematogràfica d’un dels grans mestres de l’audiovisual contemporani, Ridley Scott (Anglaterra, 1937).

La retrospectiva, que es projectarà en l’Octubre Centre de Cultura Contemporània, inclou tres títols fonamentals en l’evolució del llenguatge cinematogràfic de finals del segle XX: la seua òpera prima, *The Duellists* (1977), i dos de les obres més influents en la ciència-ficció moderna, *Alien* (1979) i *Blade Runner* (1982).

El director de Cinema Jove, Carlos Madrid, ha assenyalat que este cicle “forma part del compromís del festival per realçar les primeres obres de grans autors del cine contemporani. Els inicis de Ridley Scott són potser la seua època més brillant i els temes triats van ser un alé d’aire fresc a la fi dels setanta i principis dels huitanta”.

Amb *The Duellists,* un drama bèl·lic ambientat durant les guerres napoleòniques, Scott va irrompre amb força en el panorama cinematogràfic internacional. En este relat de l’enfrontament obsessiu entre dos oficials francesos als quals donaven vida Harvey Keitel i Keith Carradine, l’anglés ja va deixar entrevore la seua capacitat per a combinar estètica visual i tensió dramàtica.

El cicle continua amb *Alien*, una obra que va redefinir el gènere de terror espacial i va deixar per a la història del cine la primera heroïna del cinema de ciència-ficció i d’acció, la tinenta Ripley, interpretada per Sigourney Weaver. Imatges tan impactants com la de la criatura esmunyedissa i letal emergint del pit d’un astronauta van canviar per sempre la representació del desconegut en l’espai.

La selecció culmina amb *Blade Runner*, una distopia urbana banyada en pluja i melancolia que anticipava un 2019 lúgubre, poblat de fum i de neons.

Basada lliurement en la novel·la *Somien els androides amb ovelles elèctriques?* de Philip K. Dick, *Blade Runner* explora qüestions filosòfiques com la identitat, la consciència i la mortalitat a ritme de la música de Vangelis, que afig una capa emocional al relat.

Harrison Ford interpreta el protagonista, un caçador de criatures biomecàniques anomenades replicants, que acaba enfrontat no solament als seus objectius, sinó també a les seues pròpies certeses com a ser humà.

El monòleg improvisat per Rutger Hauer al final del film, conegut com ‘Llàgrimes en la pluja’, ha sigut citat, versionat i homenatjat fins a convertir-se en un símbol de la fragilitat de l’existència i del que ens fa humans.

**Ridley Scott**

Ridley Scott és el director britànic més taquiller de la història. Responsable de títols tan emblemàtics com *Thelma & Louise* i *Gladiator*, que va tornar a revisitar este passat 2024, acumula una filmografia que suma ja 29 títols.

En el seu haver hi ha tant retrats de figures històriques com Moisés, Cristòfor Colom i Napoleó, com herois turmentats, assassins, estafadors, soldats, dones desafiadores, androides i extraterrestres. El seu estil visual i narratiu ha marcat generacions de cineastes i espectadors.

“Estes tres pel·lícules descobrixen una concepció estètica que el director ha mantingut i millorat en el transcurs dels anys i amb la qual ha influït en multitud de realitzadors”, conclou Carlos Madrid.

Fecha: 29/04/2025